ועדת העבודה, הרווחה והבריאות, כנסת 18, פרוטוקול מספר 632, 2012-02-06 09:40

חיים כץ: בוקר טוב.

חיים כץ: יום שני בשבוע, אנחנו מקדמים בברכה את בואו של חבר הכנסת אריה ביבי, י"ג בשבט, ה-6 בפברואר 2012 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק הביטוח הלאומי (תיקון מס' 136) (הארכת התקופה לזכאות למענק עבודה מועדפת לחיילי מילואים), התשע"ב-2012 של חברי הכנסת אריה ביבי, מירי רגב, איתן כבל, מיכאל בן-ארי, רחל אדטו.

חיים כץ: מירי, את רוצה להסביר או שתסביר היועצת המשפטית?

מירי רגב: היועצת המשפטית.

שמרית שקד גיטלין: אנחנו נמצאים כאן בהכנה לקריאה שנייה ושלישית.

שמרית שקד גיטלין: לפי סעיף 174 לחוק הביטוח הלאומי, חייל משוחרר שעבד בעבודה מועדפת במשך שישה חודשים בתוך שנתיים מיום שחרורו משירות סדיר, זכאי לקבלת מענק עבודה מועדפת.

חיים כץ: אבל אם הוא הלך למילואים.

שמרית שקד גיטלין: נכון.

שמרית שקד גיטלין: מתקצרת לו תקופת השנתיים שהוא יכול היה לעבוד בהן.

חיים כץ: במיוחד אם הוא הלך לשלושה ימי מילואים.

שמרית שקד גיטלין: ההצעה הזו מאריכה את התקופה בה הוא יכול לצבור את ששת החודשים.

מירי רגב: במספר ימי המילואים.

אריה ביבי: הרעיון הזה נבע מכך שמדובר בחייל מילואים שהיה חודשיים מתוך השנתיים האלה.

חיים כץ: זה נגמר מזמן.

חיים כץ: זה היה בתקופה שלי.

חיים כץ: היו צריכים אותך או לא צריכים אותך, היית עושה שישים ימים בשנה.

אריה ביבי: אני חתמתי קבע כי בששת הימים נתנו צו 8 וראיתי שחצי שנה אני נמצא במילואים.

אריה ביבי: לכן אמרתי שעדיף לי לחתום קבע וכך היה.

אבי סייג: גם בכיפור.

חיים כץ: יש מישהו שרוצה לומר משהו בעניין?

חיים כץ: גורמי הצבא?

אילן רויזמן: לא.

אילן רויזמן: אנחנו מברכים.

חיים כץ: כולם מברכים?

קריאה: כן, כולם מברכים.

אבי סייג: אבי סייג, אני יושב ראש פורום מג"דים, מח"טים וטייסים.

חיים כץ: יש להם בעיה עם הגמלאות.

אבי סייג: לא, אני לא מתעסק בזה.

אבי סייג: אנחנו רק אנשי מילואים.

אבי סייג: התיקון הזה לדעתי מחויב והגיע הזמן שיפסיקו להפלות בין חייל מילואים לכזה שלא עושה מילואים.

חיים כץ: אנחנו נעבור להקראה.

שמרית שקד גיטלין: הצעת חוק הביטוח הלאומי (תיקון מס' 136) (הארכת התקופה לזכאות למענק עבודה מועדפת לחיילי מילואים), התשע"ב-2012 תיקון סעיף 174 בחוק הביטוח הלאומי (נוסח משולב), התשנ"ה-1995, בסעיף 174(ב)(2), בסופו יבוא "בשנתיים האמורות, לא יבואו במניין ימים שבהם שירת המבוטח בשירות מילואים כהגדרתו בחוק שירות המילואים, התשס"ח-2008").

שמרית שקד גיטלין: ההגדרה של זה היא שירות פעיל במערך המילואים.

שמרית שקד גיטלין: יש סעיף תחילה ותחולה שהמוסד לביטוח לאומי הציע.

שמרית שקד גיטלין: לפי סעיף התחילה והתחולה המוצע, החוק יחול על מי שהשתחרר משירות סדיר בתקופה של שנתיים שקדמו ליום התחילה.

שמרית שקד גיטלין: כלומר, המוסד מציע להחיל את זה גם רטרואקטיבית על מי שהשתחרר לפני שנתיים.

שמרית שקד גיטלין: 1.

שמרית שקד גיטלין: תחילה ותחולה תחילתו של חוק זה ב-1 בחודש שלאחר פרסומו (להלן – יום התחילה) והוא יחול על מי שהשתחרר משירות סדיר על פי חוק שירות ביטחון למעט שירות צבאי לפי התחייבות לשירות קבע בתקופה של שנתיים שקדמו ליום התחילה.

חיים כץ: אף אחד לא רוצה להגיד כלום?

מירי רגב: זה חוק מצוין.

חיים כץ: אנחנו מצביעים.

חיים כץ: בעד אישור הצעת החוק – פה אחד הצעת החוק אושרה

חיים כץ: תודה רבה.

חיים כץ: את מצביעה במקום מי?

וילמה מאור: יכולה להצביע במקום חבר הכנסת אלדד.

חיים כץ: במקום חבר הכנסת אלדד.

חיים כץ: בסדר.

חיים כץ: חברת הכנסת מירי רגב הצביעה במקום חבר הכנסת אריה אלדד.

חיים כץ: אני שמח שכל חברי הכנסת שנמצאים בחדר הזה אישרו את הצעת החוק החשובה הזאת כהכנה לקריאה שנייה ושלישית.

חיים כץ: אני מקווה שבמהרה, בשבוע הבא או בעוד שבועיים, הוא יעלה לדיון במליאה וייכנס לספר החוקים של מדינת ישראל.

חיים כץ: תודה רבה.